D ô v o d o v á    s p r á v a

Všeobecná časť

     Návrh zákona, ktorým sa mení a dopĺňa zákon č. 170/2001 Z. z. o núdzových zásobách
ropy a ropných výrobkov a o riešení stavu ropnej núdze v znení zákona č. 240/2006 Z. z. a o zmene a doplnení niektorých zákonov, sa predkladá ako iniciatívny návrh Správy štátnych hmotných rezerv Slovenskej republiky (ďalej len „Správa rezerv“).  

   Cieľom predkladanej novely zákona o núdzových zásobách je systémovo riešiť  spôsob financovania núdzových zásob tak, aby v čo najväčšej miere odľahčil štátny rozpočet a zabezpečil stabilný režim financovania núdzových zásob prostredníctvom výberu príspevku. 

 V súčasnosti je v Slovenskej republike problematika núdzových zásob upravená zákonom č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z. v súlade s kodifikovanou Smernicou Rady 2006/67/ES,  ktorými Európske spoločenstvo zaviazalo  členské krajiny povinne udržiavať núdzové zásoby ropy a ropných výrobkov (ďalej len „núdzové zásoby“) vo výške priemernej deväťdesiatdňovej spotreby vybraných ropných výrobkov v Slovenskej republike a uložilo povinnosť vytvoriť v každej krajine právne predpisy umožňujúce vládam počas ropnej núdze prijať opatrenia na obmedzenie dopytu po ropných výrobkoch a tým aj ich spotreby. Prijatie Slovenskej republiky za člena Európskej únie bolo podmienené vytvorením núdzových zásob na obdobie deväťdesiat dní. Pretože túto podmienku Slovenská republika nespĺňala a ich vytvorenie na požadovanú úroveň predstavovalo značné finančné nároky, bolo dohodnuté prechodné obdobie do konca roku 2008 na vytvorenie príslušného množstva núdzových zásob. Toto si vyžiadalo prijať úsporné opatrenia v oblasti financií na Správe rezerv, pričom sa využili v plnej miere zdroje financovania získané predajom štátnych hmotných rezerv na základe ich reštrukturalizácie na plnenie tohto záväzku.

Tvorba núdzových zásob podľa schváleného harmonogramu na prechodné obdobie je nasledovná: 

Rok	Požadovaný stav ku koncu roka
v dňoch spotreby	
2001	       35 dní	
2002	40	
2003	47	
2004	55	
2005	64	
2006	73	
2007	82	
2008	90	

       Pri schvaľovaní uvedeného zákona v roku 2001 predpoklady na doplnenie núdzových zásob a ich udržiavanie do cieľového roka 2008 si v priebehu nasledujúcich rokov vyžiadali náklady odhadnuté vo výške cca 6 712 mil. Sk, z čoho výdaje zo štátneho rozpočtu na tvorbu núdzových zásob boli odhadované vo výške cca 3 432 mil. Sk, na skladovanie 1 160 mil. Sk a na dobudovanie skladovacích kapacít cca 2 120 mil. Sk.  

       Pôvodný odhad nemohol počítať s takým rastom cien ropy, aké boli v posledných rokoch, čo sa zákonite premieta aj do financovania a tvorby núdzových zásob v roku 2007 a nasledujúce roky. 

Správa rezerv bude podľa predkladaného návrhu zákona povinná zvýšiť do roka 2008 množstvo núdzových zásob na úroveň priemernej deväťdesiatdňovej spotreby vybraných ropných výrobkov. Štruktúra núdzových zásob (pomer ropy a ropných výrobkov) sa prispôsobuje vývoju cien na ropnom trhu, požiadavkám núdzovej pripravenosti a momentálnemu objemu disponibilných skladovacích kapacít. O ich štruktúre rozhoduje Správa rezerv. Z hľadiska súčasného pohľadu sa optimálnym javí doplnenie štátnych hmotných rezerv o taký objem surovej ropy, aby jej podiel predstavoval minimálne polovicu celkového objemu núdzových zásob, ako je to obvyklé v členských štátoch Európskej únie a Medzinárodnej energetickej agentúre pri Organizácii pre hospodársku spoluprácu a rozvoj.
 Prijatím Slovenskej republiky za člena Medzinárodnej energetickej agentúry sa otvárajú nové možnosti z pohľadu tvorby núdzových zásob, najmä využiť  skladovanie v zahraničí. 
      
      Pri odhadovanej priemernej dennej spotrebe vybraných ropných výrobkov vo výške 6 300 ton v roku 2008 a s jej nárastom ročne o 6%, bude potrebné skladovať nasledovné množstvá núdzových zásob, ktoré budú zodpovedať deväťdesiatim dňom spotreby Slovenskej republiky. 

 V uplynulých rokoch zo štátneho rozpočtu neboli Správe rezerv na tvorbu núdzových zásob prideľované potrebné finančné prostriedky. Nákup hmoty do núdzových zásob, ako i financovanie skladovania, ochraňovania a obmeny boli realizované najmä                              z  mimorozpočtového bežného účtu Správy rezerv, ktorý je určený na vykrývanie platieb súvisiacich s obmenami a zámenami zásob štátnych hmotných rezerv a ďalších bežných výdajov.  Tvorený je najmä z odpredaja priemyselných a potravinárskych komodít zo štátnych hmotných rezerv. 
    
     V súčasnom období je skladné za skladovanie 1 tony ropy, respektíve 1 m3 motorových palív na úrovni 400 Sk, k čomu je potrebné pripočítať bežné výdavky za strážnu službu na jednotlivých skladovacích objektoch, výdavky za vykonanie kontroly kvality a dopĺňanie hmoty spôsobené prirodzenými úbytkami pri skladovaní, čo predstavovalo pre rok 2006 celkom 460 Sk. Táto suma  v súčasnosti nepokrýva skutočné náklady skladovateľov a títo sa dožadujú zvýšenia skladného na reálnu úroveň. Podľa odhadov nákladov na udržiavanie núdzových zásob by malo byť skladné za skladovanie 1 tony, respektíve 1 m3 hmoty na úrovni 900 až 1 200 Sk za rok.

     Očakávaná potreba finančných prostriedkov na tvorbu, obmenu, skladovanie a ochraňovanie núdzových zásob vyplýva z nasledovného prehľadu.

Poznámka: Všetky uvedené sumy  sú vyčíslené vrátane dane z pridanej hodnoty vo výške 19%.

     Pri tvorbe a obmene núdzových zásob je potrebné nakúpiť ropu na dosiahnutie úrovne priemernej deväťdesiatdňovej spotreby do konca roku 2008 a počítať s nákupom ropy na pokrytie predpokladaného nárastu spotreby a prirodzených úbytkov skladovaných núdzových zásob v ďalších rokoch. Pri nákupe ropy je počítané s predpokladanou cenou ropy 65 USD za barel a kurzom 25.- Sk za 1 USD. Cena ropy však v poslednom období začala stúpať a atakuje historické maxima.
Výdaje za skladovanie a ochraňovanie sú predpokladané v sume 600.- Sk za 1 m3 pohonných hmôt, respektíve za 1 tonu ropy (rok 2008) a s ich postupným zvyšovaním až do úrovne 1 200.- Sk (do roku 2012), čo sú oprávnené náklady spoločností, ktoré skladujú tieto komodity a sú bežné i v ostatných krajinách Európskej únie. Opodstatnenosť výšky uvažovanej tarify za skladovanie vychádza zo skutočnosti, že v jednotlivých skladovacích termináloch je potrebné vykonať technologické opatrenia na skladovacích kapacitách v súlade s platnými normami na ochranu životného prostredia, nakoľko v minulosti sa do tejto oblasti vkladali iba minimálne investície. V prípade, že sa environmentálne opatrenia nezrealizujú, hrozí reálne nebezpečie, že za 2 až 4 roky budú sklady a jednotlivé terminály vyradené z prevádzky.
     S ohľadom na dodržanie potrebnej štruktúry skladovaných núdzových zásob sa Správa rezerv potýka s problémom nedostatku vhodných skladovacích kapacít na skladovanie núdzových zásob ropných výrobkov na území Slovenskej republiky. V oblasti skladovania ropy je v Slovenskej republike priaznivá situácia, keďže spoločnosť Transpetrol, a. s. ponúka na skladovanie ropy pre potreby núdzových zásob skladovacie kapacity v takom rozsahu, ktorý pokryje potreby skladovania zásob ropy pre rok 2008 a ďalšie obdobie. 
     Nedostatok skladovacích kapacít pre ropné výrobky nie je možné vzhľadom na chýbajúce finančné prostriedky štátneho rozpočtu v súčasnosti riešiť výstavbou nových skladovacích kapacít.
Z vyššie uvedených dôvodov Správa rezerv prijala opatrenie na zmenu štruktúry skladovaných núdzových zásob, a to zmenu pomeru ropa/ropné výrobky 30/70 v prospech zvýšenia podielu ropy na pomer 50/50 a tým eliminovať tento problém. Zmena pomeru je v súlade so zákonom a príslušnými smernicami Európskej únie.
Správa rezerv má na zmluvnom základe zabezpečené skladovanie núdzových zásob  v ropných výrobkoch v disponibilných skladovacích kapacitách vhodných na ich uskladnenie, z ktorých značnú časť predstavujú vlastné skladovacie kapacity a kapacity Slovnaftu.
Z bilancie existujúcich skladovacích kapacít, ktoré boli ponúknuté a sú vhodné na skladovanie núdzových zásob, vyplýva deficit skladovacích kapacít  v rozsahu cca 32 000 ton. Správa rezerv v tejto oblasti prijíma opatrenia na riešenie tejto problematiky. 
S cieľom operatívne zabezpečiť skladovacie potreby Slovenská republika v oblasti núdzových zásob v súlade so zákonom stanovenými podmienkami Správa rezerv prijíma opatrenia v zmysle uznesenia vlády Slovenskej republiky č. 783  z 18. augusta 2004 podľa bodu B.3.

     Z odhadovaného budúceho vývoja v nasledujúcich rokoch vyplýva, že zabezpečenie efektívneho vybudovania a riadenia núdzových zásob bude veľmi nákladné. Mimorozpočtové zdroje Správy rezerv sú minimálne a postačujú len na najnutnejšie výdaje spojené s bežnou činnosťou Správy rezerv. Z pohľadu vývoja finančných prostriedkov štátneho rozpočtu prideľovaných Správe rezerv v minulosti a možností štátneho rozpočtu k odhadovaným finančným potrebám je zrejmé, že zabezpečiť financovanie núdzových zásob zo štátneho rozpočtu bude problematické.

     Požiadavka na núdzové zásoby pre rok 2008 predstavuje čiastku cca 1602 mil. Sk. Pre rok 2008 je zo štátneho rozpočtu na núdzové zásoby zabezpečené finančné krytie vo výške 74  mil. Sk.  Z uvedeného vyplýva, že deficit finančných prostriedkov na núdzové zásoby je cca 1528 mil. Sk. Z dôvodov zvýšených nákladov Železničnej spoločnosti Slovensko a.s., a to vplyvom zavedenia príspevku, na financovanie strát za výkony vo verejnom záujme pri prevádzkovaní osobnej dopravy na dráhe, Ministerstvo dopravy, pôšt a telekomunikácií SR si bude v rámci svojej rozpočtovej kapitoly uplatňovať čiastku 9 mil. Sk. Na základe toho požiadavky na štátny rozpočet v roku 2008 predstavujú čiastku 1537 mil. Sk. Zavedením príspevku sa získajú finančné príspevky vo výške cca 1377 mil. Sk, čo pokryje vyčíslené požiadavky na štátny rozpočet na  cca 90 %.

     V rámci krajín Európskej únie sa uplatňujú viaceré modely riadenia a financovania núdzových zásob. Navrhovaný spôsob financovania núdzových zásob aplikuje prevažná časť krajín Európskej únie. Ide o model financovania ktorý nie je závislý len na verejných financiách, ale je založený  na forme výberu príspevku na núdzové zásoby od cieľovej skupiny, ktorá ropné výrobky spotrebováva a  na druhej strane má v prípade ropnej núdze zabezpečenú ochranu štátom na zmiernenie dopadov použitím núdzových zásob. 
Krajiny, ktoré uplatňujú tento model nezápasia s nedostatkom finančných prostriedkov pre skladovanie, dopĺňanie a ochraňovanie núdzových zásob a sú ostatným členom Medzinárodnej energetickej agentúry dávané za vzor. Ako jeden z kľúčových argumentov sa uvádza transparentnosť modelu, jeho nezávislosť na verejných zdrojoch, ktoré môžu byť použité na iné priority vlády, ako aj jeho spravodlivosť, keďže ho financujú najmä tí, ktorí systém môžu v čase krízy aj najviac využívať – teda koneční spotrebitelia.
 
     Príspevok za systém je menší ako 1,5% z konečnej ceny ropného výrobku a je postavený na tom, aby vykryl náklady rozpočtu na dopĺňanie, skladovanie, obmieňanie a ochraňovanie núdzových zásob. Výšku príspevku môže jeho správca podľa potreby upravovať tak, aby výber príspevku vykrýval potreby financovania núdzových zásob.

Predkladaný návrh zákona bol prerokovaný s Ministerstvom financií SR a nebude mať negatívny dopad na štátny rozpočet.  

Návrh zákona nebude mať vplyv na rozpočty obcí a rozpočty vyšších územných celkov.

Mierny dopad na cieľovú skupinu a na podnikateľskú sféru je uvedený v doložke vplyvov.  

     Návrh zákona je v súlade s Ústavou Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná. Samotná problematika zákona je upravená v legislatíve Európskych spoločenstiev. 
     
Doložka zlučiteľnosti 
návrhu zákona s právom Európskej únie

1. Predkladateľ právneho predpisu: 		
    Vláda Slovenskej republiky

2. Názov návrhu právneho predpisu: 	
    Zákon,  ktorým  sa  mení  a  dopĺňa  zákon  č. 170/2001 Z. z.   o núdzových  zásobách  ropy 
    a  ropných  výrobkov  a  o  riešení  stavu  ropnej  núdze  v  znení  zákona  č. 240/2006 Z. z.
    a o zmene a doplnení niektorých zákonov

3. Problematika návrhu právneho predpisu:
    a)    je upravená v práve Európskych spoločenstiev
         - v primárnom práve:
           bezpredmetné
         - v sekundárnom práve:
1.	V  Smernici  Rady (ES) 2006/67/ES  z  24. júla  2006,  ktorou  sa  členským  štátom ukladá povinnosť udržiavať minimálne zásoby ropy a/alebo ropných výrobkov (kodifikované  znenie) (Ú.v. EÚ L 217/8, 8.8.2006),

2.	Smernica Rady (EHS) 73/238/EHS z 24.7.1973 o opatreniach na zmiernenie následkov ťažkostí pri zásobovaní ropou a ropnými produktmi (Mimoriadne vydanie Ú. v. EÚ, kap. 12/zv. 1, 16.8.1973).
    b)    nie je upravená v práve Európskej únie
    c)    nie  je obsiahnutá  v  judikatúre Súdneho dvora  Európskych spoločenstiev alebo  Súdu
           prvého stupňa Európskych spoločenstiev  

4. Záväzky Slovenskej republiky vo vzťahu k Európskym spoločenstvám a Európskej  
    únii:
a)	prijatie návrhu právneho predpisu je plnením záväzkov Slovenskej republiky vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii  (článok 24, príloha XIV, bod 8.);
   b)   v rámci  Aktu o podmienkach  pristúpenia pripojenom k Zmluve o pristúpení Slovenskej 
         republiky k  Európskej  únii bolo v oblasti  energetika dohodnuté  prechodné obdobie na 
         dobudovanie núdzových zásob ropy a ropných výrobkov do 31.12.2008.
   c)   lehoty zostávajú v platnosti  
   d)   nebolo začaté konanie
   e)   Zákon  č. 170/2001 Z. z.  o núdzových  zásobách  ropy  a ropných  výrobkov a o riešení   
         stavu ropnej núdze v znení zákona č. 240/2006 Z. z.
         
5. Stupeň  zlučiteľnosti   návrhu  právneho  predpisu  s  právom  Európskych   spoločenstiev     
    a právom Európskej únie:
   a)  úplný 	

6. Gestor: Správa štátnych hmotných rezerv Slovenskej republiky

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.   Odhad dopadov na verejné financie
       
a) Odhadované finančné dôsledky na štátny rozpočet návrh zákona, ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z. a o zmene a doplnení niektorých zákonov si nevyžiada zvýšené nároky na štátny rozpočet.
Predkladaný návrh zákona, ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona             č. 240/2006 Z. z. a o zmene a doplnení niektorých zákonov má v konečnom dôsledku pozitívny vplyv na verejné financie. 
 Požiadavka na núdzové zásoby pre rok 2008 predstavuje čiastku cca 1602 mil. Sk. Pre rok  
 2008 je zo štátneho rozpočtu na núdzové zásoby zabezpečené finančné krytie vo výške 74  
 mil. Sk.  Z uvedeného vyplýva, že deficit  finančných  prostriedkov  na núdzové zásoby je 
 cca 1528 mil. Sk. Z dôvodov zvýšených nákladov Železničnej spoločnosti Slovensko a.s., 
 a to vplyvom  zavedenia  príspevku  na financovanie  strát za výkony vo verejnom záujme 
 pri    prevádzkovaní    osobnej    dopravy    na    dráhe,    Ministerstvo   dopravy,   pôšt   a    
 telekomunikácií SR  si  bude  v  rámci  svojej  rozpočtovej  kapitoly   uplatňovať čiastku 9               
 mil. Sk. Na základe toho požiadavky na štátny rozpočet v roku 2008  predstavujú  čiastku   
 1537  mil. Sk. Zavedením príspevku sa získajú finančné príspevky vo výške cca 1377 mil.
 Sk, čo pokryje vyčíslené požiadavky na štátny rozpočet na cca 90 %.
     V prechodnom období do nadobudnutia účinnosti predloženého návrhu bude Správa rezerv 
      financovať núdzové zásoby ropy z finančných prostriedkov štátneho rozpočtu pridelených
      v rámci kapitoly Správy rezerv  a  nákup ropy a ďalšie  bežné výdavky  budú zabezpečené
      v nadväznosti na finančné prostriedky z výberu príspevku.
 
b) Odhadované finančné dôsledky na rozpočet štátnych fondov návrh zákona, ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z. a o zmene a doplnení niektorých zákonov na túto oblasť nemá vplyv.

c) Odhadované finančné dôsledky na rozpočty obcí a vyšších územných celkov návrh zákona, ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z. a o zmene a doplnení niektorých zákonov na túto oblasť nemá vplyv.

2.   Odhad   dopadov   na   obyvateľov,   hospodárenie   podnikateľskej   sféry   a   iných 
      právnických osôb

Realizáciou  predloženého  návrhu zákona, ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z. a o zmene a doplnení niektorých zákonov sa predpokladá zavedenie príspevku, čo bude mať mierny dopad na cieľovú skupinu spotrebiteľov a na hospodárenie podnikateľskej sféry a iných právnických osôb, ktoré si príspevok zakalkulujú do konečnej ceny predávaného výrobku a  zabezpečia s tým súvisiace administratívne činnosti.  Na druhej strane tvorba a udržiavanie núdzových zásob  zabezpečuje ropnú bezpečnosť Slovenskej republiky a tým aj stabilitu hospodárstva a podnikateľského prostredia, ako aj zmiernenie vplyvu na obyvateľstvo pred negatívnymi dopadmi v prípade ťažkostí v zásobovaní štátu ropou alebo ropnými výrobkami, respektíve nedostatku  ropy  a ropných výrobkov použitím núdzových zásob,  čím nedôjde k dramatickému rastu cien týchto výrobkov, kolapsu priemyselnej činnosti alebo kolapsu činnosti pri zaistení fungovania štátu (napríklad výkon správy štátu a vnútornej bezpečnosti, zdravotnícka pomoc, hasičská ochrana, zaistenie výrobnej činnosti a zásobovanie pre obyvateľstvo). 

Predpokladá sa, že celková spotreba ropných výrobkov, kde dominujú motorové palivá, bude úzko súvisieť s nastúpeným rozvojom ekonomiky (priemysel, stavebníctvo, obchod) a zvyšovaním kúpyschopnosti obyvateľstva Slovenska. 
Pri predpokladanom pretrvávaní silného hospodárskeho rastu v nasledujúcich piatich rokoch je prognóza rastu HDP cca 5,8% a tým nárast spotreby motorových palív cca 6,0% ročne. Podobným tempom narástla spotreba kľúčových ropných výrobkov i v Európskej únii v ostatných dvoch desaťročiach.
Vzhľadom na tieto očakávania sa predpokladá, že v roku 2008 by priemerná denná spotreba ropných výrobkov mohla dosiahnuť úroveň 6 300 ton za deň s postupným medziročným rastom o 6%.   
Na základe očakávanej dennej spotreby sú vypočítane množstvá ropných výrobkov podľa jednotlivých rokov 2008 až 2012, ktoré by mali byť uvedené do voľného obehu a zaťažené príslušnou sadzbou spotrebnej dane a na ktoré sa bude viazať výber príspevku. Percentuálne zastúpenie jednotlivých druhov motorových palív je odvodené na základe skutočnosti v roku 2006. Na základe uvedeného sú zrejmé predpokladané množstvá predaných ropných výrobkov do spotreby na území Slovenskej republiky z nasledovného prehľadu.

Legenda:	t/d – ton za deň;
		t/r – ton za rok;
		m3/r – metrov kubických za rok;
		SD – spotrebná daň z minerálneho oleja;

Na základe predpokladaných predaných množstiev jednotlivých ropných výrobkov a stanoveného poplatku v štruktúre 0,50 Sk za liter motorového benzínu, 0,50 Sk za liter motorovej nafty a 0,20 Sk za kilogram vykurovacieho oleja celková výška príspevku za rok 2008 prestavuje čiastku cca 1 377 miliónov Sk. V nasledujúcich rokoch sa celková ročná čiastka príspevku zvýši o 6% v nadväznosti na predpokladaný medziročný rast celkovej ročnej spotreby o 6%. Prepočet predaných motorových palív na litre a vykurovacích olejov na kilogramy a výpočet výšky ročného príspevku je podrobnejšie špecifikovaný v nasledujúcom prehľade. 
Výpočet v prehľade nepredpokladá nárast cien ropných výrobkov. Uvedené percentá udávajú, koľko činí príspevok (0,50 Sk respektíve 0,20 Sk) z veľkoobchodnej ceny nezaťaženej spotrebnou daňou a daňou z pridanej hodnoty, ako i z konečnej ceny, za ktorú sa ropný výrobok predáva veľkospotrebiteľom, respektíve malospotrebiteľom. Navrhované výšky príspevkov zvyšujú konečnú cenu u motorových benzínov o 1,33 %, motorovej nafty o 1,31 % a vykurovacích olejov o 1,89 %.

Takýto model financovania  tvorby, udržiavania a skladovania núdzových zásob je zavedený vo viacerých krajinách Európy (napríklad v Nemecku, Maďarsku a Fínsku.) Týmto spôsobom sa odbremení štátny rozpočet a na tvorbe, udržiavaní a skladovaní núdzových zásob sa budú podieľať nielen obyvatelia Slovenska (platcovia daní), ale aj ostatní spotrebitelia  motorových palív, ktorí ich kupujú na území Slovenskej republiky (zahraniční turisti a kamióny – ich spotreba sa odhaduje vo výške cca 20 až 25 %) ako aj podniky. Spotreba pohonných hmôt súkromnými osobami – motoristami na trhu Slovenskej republiky sa odhaduje vo výške cca 20%.    

3.  Odhad dopadov na životné prostredie
     Návrh  zákona, ktorým sa mení a dopĺňa zákon  č.  170/2001 Z. z.  o  núdzových  zásobách
     ropy a ropných  výrobkov  a o riešení stavu  ropnej núdze v znení zákona č. 240/2006 Z. z. 
     a o zmene a doplnení niektorých zákonov nebude mať dopad na životné prostredie.

4.  Odhad dopadov na zamestnanosť
     Návrh  zákona, ktorým  sa  mení  a  dopĺňa zákon č. 170/2001 Z. z. o núdzových  zásobách 
     ropy a ropných  výrobkov a o riešení stavu  ropnej núdze v znení zákona č. 240/2006  Z. z.
     a   o  zmene  a doplnení   niektorých   zákonov   nepredpokladá   dopad   na   zamestnanosť 
     v Slovenskej republike.

5.  Odhad vplyvov na podnikateľské prostredie
     Návrh zákona,  ktorým  sa  mení  a dopĺňa zákon  č. 170/2001 Z. z. o núdzových  zásobách 
     ropy a ropných  výrobkov a o  riešení stavu  ropnej núdze v znení zákona č. 240/2006 Z. z. 
     a o zmene a doplnení  niektorých zákonov  predpokladá  mierny  dopad  na  podnikateľské 
     prostredie  premietnutím   príspevku   do   konečnej   ceny  pre  spotrebiteľa. V  konečnom 
     dôsledku  na  druhej  strane  zabezpečuje  stabilitu  podnikateľského  prostredia  v  prípade                       
     nedostatkov   ropy   a   ropných   výrobkov    použitím   núdzových   zásob,  čím   nedôjde 
     k dramatickému rastu cien týchto výrobkov. 

Osobitná časť

K článku I

K bodu 1.
           Ustanovenie reaguje na článok I. Smernice Rady (ES) 2006/67/ES, ktorého cieľom je zabezpečiť nepretržité udržiavanie výšky núdzových zásob ich zabezpečením v každom čase, čím sa docieli stabilita ekonomiky a preventívne predchádzanie ťažkostí opatreniami, ktoré by zmiernili dopad akéhokoľvek výkyvu v zásobovaní trhu ropnými výrobkami a pomohli preklenúť aj prípadný výpadok v dodávkach ropy pre rafinériu alebo v prípade nového ropného šoku. S tým súvisí ich tvorba a ochraňovanie s využívaním možnosti nákupu ropy do núdzových zásob v čase, kedy ceny ropy v určitom období poklesnú. 

K bodu 2.  
           Ide o legislatívno-technickú úpravu.

K bodu 3.
          Ustanovenie § 3 odsek 5 sa precizuje, pričom sa dopĺňa o zásoby, ktoré sa nezahŕňajú do mesačného štatistického výkazníctva pre Európsku komisiu v zmysle kodifikovanej Smernice Rady 2006/67/ES Článok 2 a Článok 6 bod 3.

K bodu 4. až 6.  
           Ide o legislatívno-technickú úpravu.

K bodu 7.
         Z dôvodu nedostatku finančných prostriedkov v štátnom rozpočte a vyčerpaných zdrojov Správy rezerv na splnenie záväzku voči EÚ je potrebné zabezpečiť ďalšie finančné zdroje a súčasne do budúcna nastaviť transparentné financovanie núdzových zásob tak, aby nezaťažovalo štátny rozpočet. Spôsob upravený v bode 7 zakladá spravodlivé riešenie, s minimálnym dopadom na spotrebiteľa.  

K názvu § 7a
       Pod pojmom nakladanie s núdzovými zásobami sa rozumie najmä ich tvorba, financovanie,  obmena, zámena, pôžička, skladovanie, udržiavanie, kontrola, kúpa a predaj. Výdavky na núdzové zásoby upravuje odsek 14.
 Odsek (1) 
           Ustanovenie zakladá povinnosť definovaného platcu príspevku zaplatiť príspevok na mimorozpočtový  bežný účet ropných výrobkov Správy rezerv. Príspevkom sa rozumie suma, ktorú platca príspevku zaplatí Správe rezerv.    

Odsek (2)
          Ustanovenie ukladá povinnosť platcovi príspevku podať písomné hlásenie a zaplatiť príspevok v určenom termíne. 
Odsek (3)
         Týmto splnomocňovacím ustanovením predkladateľ chce docieliť pružnosť pri reakcii na zmenené  podmienky s možnosťou upraviť sadzbu príspevku a ustanoviť vybrané ropné výrobky, ktoré podliehajú sadzbe a spôsobe výpočtu výšky príspevku. 
         Podrobnosti na výpočet príspevku a vyplnenie „Hlásenia“ platcom príspevku je upravené v nariadení vlády a prílohe k nariadeniu vlády. Hlásenie obsahuje špecifikáciu jednotlivých vybraných ropných výrobkov a výpočet príspevku, ktorý platca príspevku má zaplatiť Správe rezerv.  
Odsek (4) 
          Na účely transparentnosti a adresnosti výberu príspevku Správa rezerv zriaďuje mimorozpočtový bežný účet vybraných ropných výrobkov.
Odsek (5) až (8)  
          Ustanovenia v odseku 5 až 8 zakladajú možnosť vrátenia príspevku na základe požiadania platcu príspevku a okolnosti, ktoré to umožňujú. 
Odsek (5)
          Ustanovenie ukladá povinnosť platcovi v prípade, že podané hlásenie je neúplné, nesprávne alebo vykazuje chyby bezodkladne zaslať Správe rezerv dodatočné opravené hlásenie. Ďalej upravuje podmienky spôsobu vysporiadania zistených rozdielov pri vykazovaní a platení príspevku, ktoré vznikli v dôsledku nesprávne vykazovaných množstiev vybraných ropných výrobkov alebo výšky poplatku. 
Odsek (6)
          Ustanovenie zakladá povinnosť platcovi príspevku preukázať vrátenie spotrebnej dane potvrdením vystaveným správcom dane na vybraný ropný výrobok, ku ktorému sa viaže vrátenie príspevku.
Odsek (7)
          Ustanovenie definuje podnikateľa, na ktorého sa vzťahuje možnosť požiadať Správu rezerv o vrátenie príspevku, nakoľko nemusí ísť vždy o platcu príspevku, ktorý uviedol vybraný ropný výrobok do režimu voľného obehu a uhradil Správe rezerv príspevok, pretože obchodnou činnosťou s premietnutím príspevku do predajnej ceny, platca príspevku tento príspevok v cene vybraného ropného výrobku prenesie na iného podnikateľa. 
Odsek (8)
         Ustanovenie určuje preukázateľnosť zaťaženia vybraných ropných výrobkov príspevkom, a to dokladmi potvrdzujúcimi  nadobudnutie vybraných ropných výrobkov za cenu s príspevkom a zaplatenie príspevku, ktorý sa viaže na vybrané ropné výrobky.    
Odsek (9)
       Ustanovenie reaguje na písomnú žiadosť podnikateľa a umožňuje Správe rezerv preveriť oprávnenosť vrátenia príspevku a v prípade vzniku nároku určuje lehotu na vrátenie príspevku podnikateľovi. 
Odsek (10)
      Ustanovenie určuje lehotu na vrátenie príspevku, po uplynutí ktorej zaniká nárok na vrátenie zaplateného príspevku alebo jeho časti.
Odsek (11) 
       Ustanovenie určuje postup Správy rezerv v prípade, ak zistí nesúlad údajov uvedených v hlásení, vystavením platobného výmeru. Súčasne umožňuje uložiť platcovi príspevku pokutu za vzniknutý nedoplatok.

Odsek (12)
      Na finančné prostriedky získané príspevkom sa zriaďuje mimorozpočtový bežný účet vybraných ropných výrobkov Správy rezerv v Štátnej pokladnici. Tieto finančné prostriedky sú účelovo viazané najmä na  financovanie tvorby, obmeny, zámeny, pôžičky, skladovanie a udržiavanie núdzových zásob, pričom v prípade ich nevyčerpania v bežnom roku neprepadávajú a prechádzajú do ďalšieho roku.
Odsek (13)
      Ustanovenie uvádza, čo je príjmom mimorozpočtového bežného účtu vybraných ropných výrobkov Správy rezerv. 
Odsek (14)
      Ustanovenie uvádza, čo je výdavkom mimorozpočtového bežného účtu vybraných ropných výrobkov Správy rezerv.
Odsek (15)
       V prípade, kedy to bude výhodné, môžu byť finančné prostriedky mimorozpočtového bežného účtu vybraných ropných výrobkov Správy rezerv použité na termínované vklady.

K bodu 8.
          Ustanovenie v § 8 odsek 1 sa dopĺňa o písmeno c) z dôvodu kontroly  platcov príspevku. Kontrolná činnosť platcu príspevku je zabezpečovaná Správou rezerv. 

K bodu 9. a 10.
          Ide o legislatívno-technickú úpravu.

K bodu 11.
          Ustanovenie umožňuje Správe rezerv za porušenie povinností uvedených  v § 7a  uložiť platcovi príspevku pokutu, ak platca príspevku nepodal hlásenie a krátil príspevok.            

K bodu 12.
          Ustanovenie precizuje uloženie pokuty na prípady omeškania s platbou príspevku. 

K bodu 13.
           Ustanovenie sa dopĺňa o zavedený odsek 3.

K bodu 14.
        Príloha č. 1 obsahuje špecifikáciu položiek  ropy, ropných polotovarov a vybraných ropných výrobkov zaradených do núdzových zásob z pohľadu spoločného colného sadzobníka.

K bodu 15.
        Príloha č. 3 podrobne upravuje podiel skladovania ropy a vybraných ropných výrobkov a lehotu predkladania štatistických údajov o výrobe, zásobách a spotrebe vybraných ropných výrobkov  a správu o núdzových zásobách, ktorá sa predkladá Komisii v určenej lehote.

K bodu 16.  
     Príloha 4 sa precizuje z dôvodu prijatia kodifikovanej Smernice Rady 2006/67/ES, ktorou  sa zrušila Smernica Rady 68/414/EHS (Ú. v. ES L 308, 23.12.1968, s. 14), Smernica Rady 72/425/EHS (Ú. v. ES L 291, 28.12.1972, s. 154) a Smernica Rady 98/93/ES (Ú. v. ES L 358, 31.12.1998, s.100). V rámci legislatívno-technickej úpravy sa dopĺňa Smernica Rady 73/238/EHS z 24.7.1973 o opatreniach na zmiernenie ťažkostí v zásobovaní ropnými výrobkami.

K článku II
      Ustanovením sa upravuje financovanie zákona o štátnych hmotných rezervách.

K článku III
      Ustanovením sa umožňuje Správe rezerv získavať od správcu spotrebnej dane z minerálneho oleja údaje  podliehajúce  daňovému  tajomstvu  za účelom overenia príspevku,
napríklad poskytovanie údajov o daňových subjektoch vo vzťahu k spotrebnej dani z minerálneho oleja.  

K článku IV
Navrhuje sa účinnosť zákona.